**Jūrmalas Centrālās bibliotēkas lietotāju aptaujas “Krājums, katalogs, komunikācija” rezultātu apkopojums**

2024. gada aprīlī Jūrmalas Centrālā bibliotēka izveidoja anonīmu aptauju, aicinot pilsētas iedzīvotājus izteikt savu viedokli par bibliotēkas krājumu, katalogu, komunikāciju un nepieciešamajiem uzlabojumiem. Aptaujas anketas tika piedāvātas gan uz vietas bibliotēkā, gan elektroniski. Saite uz aptauju tika publicēta Jūrmalas valstspilsētas tīmekļvietnē un sociālajos tīklos. Aptaujā piedalījās 99 respondenti, no tiem 54 aizpildīja aptaujas anketu tiešsaistē.

Aptaujas rezultāti atklāj, ka visvairāk bibliotēkas lasītāji izvēlas literatūru pēc tēmas, žanra, autora, grāmatu anotācijām un ieklausās draugu ieteikumos. 80% aptaujāto apmierina bibliotēkas grāmatu krājums. Iespējams, lasītāji, kurus neapmierina grāmatu krājums, vēlas ātrāk saņemt pieprasītākās grāmatas, bet bibliotēkai nav iespējams iegādāties vairākus eksemplārus, tādēļ bieži pieprasītām grāmatām veidojas garas rindas.

Aptaujā tika iestrādāti jautājumi, lai respondenti varētu sniegt priekšlikumus bibliotēkas krājuma uzlabošanai: 11% aptaujāto vēlas vairāk nozaru literatūru bibliotēkas grāmatu krājumā, piemēram, biznesa, ekonomikas, vadībzinības, dabaszinību, medicīnas literatūru, jaunāko juridisko un sporta literatūru. Respondenti vēlas lasīt grāmatas par ceļojumiem, biogrāfijas, zinātnisko un vēsturisko literatūru. Tāpat respondenti izteikuši vēlmi, lai bibliotēkas krājumā būtu vairāk jaunu grāmatu latviešu, angļu un krievu valodā, kā arī bērnu literatūra svešvalodās. Vairāki lietotāji ierosina nepirkt grāmatas krievu valodā, bet pieņemt tās no iedzīvotājiem. Daļa aptaujāto nevēlas lasīt viegla satura periodiskos izdevumus, bet vēlas saturīgākus izdevumus, piemēram, “Rīgas Laiks” un “IR”. Respondenti norāda, ka vēlas lasīt literatūru latviešu valodā (74%), angļu valodā (13%), krievu valodā (11%) un vācu valodā (2%).

Analizējot sniegtās atbildes, jāsecina, ka bibliotēkā joprojām aktīvi un arvien no jauna jāstrādā pie tā, lai popularizētu un vēl vairāk stāstītu par e-grāmatu bibliotēkas [www.3td.lv](http://www.3td.lv) izmantošanu, jo tikai 8% respondenti to izmanto regulāri, 10% e-grāmatu bibliotēku izmanto reti, 12% respondenti neizmanto vispār, jo neuzskata to par ērtu lietošanā, 45% neizmanto, jo lasa grāmatas iespiestā veidā,15% respondenti neizmanto, jo nezina par tādu iespēju.

Jūrmalas bibliotēku lietotāji tika aicināti sniegt atbildes uz jautājumu par bibliotēkas piedāvāto datubāzu izmantošanu. Daļa respondentu (35%) neizmanto bibliotēkas datubāzu piedāvājumu, 31% respondentu izmanto datubāzi “Letonika”, 11% – “News.lv”, 8% – “Britannica Library”, 15% aptaujāto nebija informēti, ka bibliotēka piedāvā datubāzes.

Aptaujas rezultāti norāda, ka lietotāji izmanto elektroniskā kataloga piedāvātās iespējas. Daļa respondentu (43%) elektronisko katalogu izmanto grāmatu meklēšanai; 33% respondentu elektronisko katalogu izmanto grāmatu rezervēšanai. Katalogu grāmatu novērtēšanai izmanto 7% aptaujāto; 18% respondentu neizmanto elektronisko katalogu. Aptaujas rezultāti rāda, ka lasītāji vēlētos, lai elektroniskajā katalogā būtu iespēja pārlūkot grāmatas pēc tēmām (33%) un atlasīt vispieprasītākās grāmatas (21%). Iespēju atlasīt visaugstāk novērtētās grāmatas vēlas 20% aptaujāto, 13% respondentu vēlas dalīties sociālajos tīklos ar atsauksmi par grāmatu un video pamācību kataloga lietošanā.

Informācija par bibliotēkas pakalpojumiem un pasākumiem tiek iegūta dažādos veidos. 49% respondentu norādījuši, ka informāciju saņem no bibliotēkas sociālo tīklu profiliem, 28% minējuši, ka informāciju sniedz bibliotēkas darbinieki, savukārt 30% respondentu informācijas avots ir afišas un informatīvās lapiņas, kas pieejamas bibliotēkā; 31% respondentu iegūst informāciju no “Jūrmalas Avīzes” un 25% no tīmekļvietnes [www.jurmala.lv](http://www.jurmala.lv).

Visbiežāk izmantotais sociālais tīkls ir “Facebook”, kuru lieto 76% respondentu, kam seko “Instagram” ar 47% lietotāju un “TikTok”, ko izmanto 16% respondentu. Papildus tam daži respondenti minējuši arī citus sociālos tīklus, tostarp “Telegram”, “X” (bijušais “Twitter”) un “YouTube”.

Aptuveni 42% respondentu ir apmierināti ar bibliotēkas komunikāciju un servisu, 31% nav viedokļa par šo tēmu; 26% respondentu sniedza savus ierosinājumus saistībā ar komunikāciju, darba laiku un pakalpojumiem. Īpaši tiek izcelta Bulduru bibliotēkas darbinieču laipnība un atsaucība. Respondenti novērtē pašreizējo informācijas pieejamību, taču ir ieteikumi izveidot bibliotēkas tīmekļvietni, uzlabot sociālo tīklu komunikāciju, t. sk. veidot vizuāli pievilcīgākus ierakstus un palielināt aktivitāti “Facebook” un “Instagram”. Daži respondenti ierosina paplašināt bibliotēkas pakalpojumus, piemēram, rīkot lasītāju klubus, grāmatu apskatus un lasīšanas stundu skolēniem. Tāpat tika minēta nepieciešamība uzlabot telekomunikāciju sakaru kvalitāti un apsvērt darba laika izmaiņas.

Informāciju sagatavoja:

Jūrmalas Centrālā bibliotēka